## Odluka o ograničavanju izloženosti kreditnih institucija valutnom riziku

### NN 38/2010 (31.3.2010.), Odluka o ograničavanju izloženosti kreditnih institucija valutnom riziku

HRVATSKA NARODNA BANKA

999

Na temelju članka 161. stavka 2. Zakona o kreditnim institucijama (»Narodne novine« br. 117/2008., 74/2009. i 153/2009.) te članka 43. stavka 2. točke 9. Zakona o Hrvatskoj narodnoj banci (»Narodne novine« br. 75/2008.) guverner Hrvatske narodne banke donosi

ODLUKU

O OGRANIČAVANJU IZLOŽENOSTI KREDITNIH INSTITUCIJA VALUTNOM RIZIKU

Članak 1.

(1) Ovom Odlukom određuje se način izračuna ukupne otvorene devizne pozicije kreditnih institucija, najveća dopuštena izloženost kreditnih institucija valutnom riziku te rokovi i način izvješćivanja Hrvatske narodne banke o izloženosti kreditnih institucija valutnom riziku.

(2) Ova Odluka primjenjuje se na kreditne institucije sa sjedištem u Republici Hrvatskoj koje su od Hrvatske narodne banke dobile odobrenje za rad i podružnice kreditnih institucija iz trećih država koje su od Hrvatske narodne banke dobile odobrenje za pružanje usluga (u nastavku teksta: kreditne institucije).

(3) Iznimno od stavka 2. ovog članka ova Odluka ne primjenjuje se na institucije za elektronički novac.

Članak 2.

Pojedini pojmovi u ovoj Odluci imaju sljedeće značenje:

(1) Valutni rizik je rizik kojem je kreditna institucija izložena kada ima otvorenu deviznu poziciju u svakoj stranoj valuti i zlatu koja može dovesti do ostvarenja gubitaka zbog promjene međuvalutnih odnosa, promjene vrijednosti kune prema drugoj stranoj valuti i promjene vrijednosti zlata.

(2) Jamstveni kapital je jamstveni kapital u skladu s člankom 2. stavkom 4. Odluke o jamstvenom kapitalu kreditnih institucija (»Narodne novine« br. 1/2009., 41/2009., 75/2009. i 02/2010.) koji je kreditna institucija iskazala Hrvatskoj narodnoj banci u posljednjem dostavljenom izvješću. Kada dođe do promjene u jamstvenom kapitalu tijekom izvještajnog razdoblja, a koja može bitno promijeniti izloženost kreditne institucije valutnom riziku (npr. dokapitalizacija, iskazani gubitak), potrebno je napraviti novi izračun jamstvenoga kapitala te ga bez odgode dostaviti Hrvatskoj narodnoj banci. Ako je Hrvatska narodna banka na temelju provedenog nadzora nad poslovanjem kreditne institucije rješenjem naložila novi izračun jamstvenoga kapitala, kreditna institucija dužna je odmah započeti s korištenjem tako izračunatoga jamstvenog kapitala za izračun otvorenosti devizne pozicije valutnom riziku.

(3) Imovina u kunama čija se vrijednost izračunava na temelju tečaja kune prema određenoj stranoj valuti samo u slučaju deprecijacije kune prema toj stranoj valuti smatra se kupljenom opcijom kupnje te strane valute, a obveze u kunama čija se vrijednost izračunava na temelju tečaja kune prema određenoj stranoj valuti samo u slučaju deprecijacije kune prema toj stranoj valuti smatraju se prodanom opcijom kupnje te strane valute.

(4) Opcija kupnje na određenu stranu valutu jest opcija koja predstavlja mogućnost kupnje te strane valute, a opcija prodaje na određenu stranu valutu jest opcija koja predstavlja mogućnost prodaje te strane valute.

(5) Radnim danom smatra se svaki kalendarski dan osim subote, nedjelje i blagdana.

Članak 3.

Kreditna institucija dužna je u otvorenu deviznu poziciju u pojedinoj stranoj valuti (i u otvorenu poziciju u zlatu) uključiti sljedeće elemente:

1) neto promptnu (engl. spot) poziciju u valuti (razlika između imovine i obveza u toj valuti, uključujući i nedospjele kamate i promptnu poziciju valutnih ugovora o razmjeni i promptne transakcije koje su ugovorene, ali nisu bilančno uknjižene) odnosno neto promptnu poziciju u zlatu,

2) neto terminsku (engl. forward) poziciju (razlika između svih iznosa koji će biti primljeni i svih iznosa koji će biti plaćeni na temelju valutnih forvarda ili forvarda na zlato, uključujući i valutne ročnice ili ročnice na zlato te nominalni iznos valutnih ugovora o razmjeni koji nije uključen u promptnu poziciju),

3) neopozive garancije/jamstva, nepokrivene akreditive i slične instrumente na temelju kojih će kreditna institucija zasigurno morati izvršiti plaćanje, a postoji vjerojatnost da ta sredstva kreditna institucija neće moći namiriti,

4) buduće neto prihode/rashode koji još nisu obračunati, ali su zaštićeni na način da odnos zaštite udovoljava zahtjevima računovodstva zaštite u skladu s Međunarodnim računovodstvenim standardom 39 pod uvjetom da se dosljedno uključuju,

5) neto delta-ekvivalent ukupne knjige valutnih opcija i opcija na zlato, izračunat u skladu s dijelom 6.3. Glave III. Odluke o adekvatnosti jamstvenoga kapitala kreditnih institucija (»Narodne novine« br. 1/2009., 75/2009. i 2/2010.) i

6) tržišnu vrijednost bilo koje druge opcije (koja se ne odnosi na zamjenu valuta ili zlato) čiji je odnosni financijski instrument iskazan u stranoj valuti.

Članak 4.

(1) Kreditna institucija dužna je u izračun promptne pozicije za pojedinu valutu uključiti:

1) svu deviznu imovinu i obveze,

2) imovinu i obveze uz valutnu klauzulu,

3) promptne transakcije kupnje i prodaje deviza koje su ugovorene, ali nisu knjigovodstveno provedene u glavnoj knjizi kreditne institucije i

4) promptnu poziciju valutnih ugovora o razmjeni.

(2) Neto promptna pozicija u pojedinoj valuti jest duga ako su sve navedene obveze u skladu s prvim stavkom ovoga članka manje od ukupne imovine određene istim stavkom. Neto promptna pozicija u pojedinoj valuti jest kratka ako su sve navedene obveze u skladu s prvim stavkom ovoga članka veće od ukupne imovine određene istim stavkom.

(3) U deviznu imovinu i devizne obveze uključuju se sva devizna imovina i obveze te imovina i obveze u kunama čija se vrijednost u kunama izračunava na temelju tečaja kune u odnosu prema stranoj valuti (u daljnjem tekstu imovina i obveze uz valutnu klauzulu).

(4) U neto promptnu poziciju ne uključuju se rezerviranja za gubitke po izvanbilančnim obvezama kao ni bilo koja druga bilančna stavka koja ne čini imovinu ili obveze kreditne institucije.

Članak 5.

(1) Kreditna institucija dužna je u izračun terminske pozicije i pozicije neopozivih garancija i drugih sličnih instrumenata uključiti:

1) forvard transakcije kupnje i prodaje deviza (ili zlata) uključujući i valutne ročnice ili ročnice na zlato te glavnicu valutnih ugovora o razmjeni koja nije uključena u promptnu poziciju

2) neopozive garancije/jamstva, nepokrivene akreditive i slične instrumente na temelju kojih će kreditna institucija zasigurno morati izvršiti plaćanje, a postoji vjerojatnost da ta sredstva kreditna institucija neće moći nadoknaditi (iskazani u stranoj valuti ili uz valutnu klauzulu).

(2) Neopozive garancije/jamstva, nepokriveni akreditivi ili slični instrumenti uključuju se u dugu terminsku poziciju, i to u neto iznosu (nominalni iznos umanjen za formirane rezerve za identificirane rizike).

Članak 6.

(1) Kreditna institucija dužna je izračunati vrijednost knjige valutnih opcija za svaku valutu. Pri izračunu vrijednosti knjige valutnih opcija opcije se uključuju u delta ekvivalentu nominalne vrijednosti opcije. Iznimno, kreditne institucije koje sukladno Odluci o adekvatnosti jamstvenoga kapitala primjenjuju jednostavnu metodu, pri izračunu vrijednosti knjige valutnih opcija opcije uključuju u iznosu definiranom dijelom 6.2. Glave III. Odluke o adekvatnosti jamstvenoga kapitala kreditnih institucija.

(2) Delta ekvivalent svake opcije jednak je umnošku njezina delta koeficijenta i nominalne vrijednosti te opcije. Delta ekvivalent (odnosno iznos utvrđen primjenom jednostavne metode) individualnih opcija po svakoj valuti pri izračunu vrijednosti knjige valutnih opcija na tu valutu nosi sljedeće predznake:

|  |  |  |
| --- | --- | --- |
|  | KUPLJENA | PRODANA |
| OPCIJA KUPNJE | + | – |
| OPCIJA PRODAJE | – | + |

(3) Na valutne opcije kojima se trguje na burzama, kreditna institucija primjenjuje delta koeficijente koje su odredile te burze. Delta ekvivalente opcija kreditna institucija može izračunavati i na temelju internog modela za vrednovanje opcija koji je odobrila Hrvatska narodna banka.

(4) Iznimno od stavka 1. ovoga članka, ako kreditna institucija ima malu poziciju u kupljenim valutnim opcijama ili opcijama na zlato te kapitalni zahtjev izračunava u skladu s dijelom 6.2. Glave III. Odluke o adekvatnosti jamstvenoga kapitala kreditnih institucija, iznos izračunat u skladu s dijelom 6.2. Glave III. Odluke o adekvatnosti jamstvenoga kapitala kreditnih institucija dodaje se otvorenoj deviznoj poziciji.

(5) Imovina i obveze s ugrađenom opcijom kupnje zbrajaju se u njihovom nominalnom iznosu vodeći računa o predznaku koji nose. Vrijednost pozicije imovine i obveza s ugrađenom opcijom kupnje pojedine strane valute pribraja se prethodno izračunatoj otvorenoj deviznoj poziciji kreditne institucije u pojedinoj valuti vodeći računa o predznaku.

(6) Iznimno od stavka 5. ovoga članka kreditna institucija može vrijednost pozicije imovine i obveza s ugrađenom opcijom kupnje pojedine strane valute izračunavati primjenom internog modela u skladu s dijelom 6.3.3. Glave III. Odluke o adekvatnosti jamstvenoga kapitala kreditnih institucija ako je za primjenu tog modela dobila prethodno odobrenje Hrvatske narodne banke.

(7) Tržišna vrijednost svih drugih opcija (koja nije ni valutna ni u zlatu) kod kojih je odnosna varijabla iskazana u nekoj stranoj valuti izračunava se na način da se tržišne vrijednosti svih takvih opcija međusobno zbroje vodeći računa o predznaku, a njihov zbroj uključi u poziciju u opcijama u toj valuti.

(8) Iznimno kreditna institucija stavke imovine i obveza sklopljenih kreditnih poslova između kreditne institucije i Hrvatske banke za obnovu i razvitak kod kojih je valutni rizik ugrađenih opcija kupnje strane valute iz kreditnih ugovora prenesen na krajnjega korisnika tih sredstava te su ispunjeni svi uvjeti iz čl. 558. Odluke o adekvatnosti jamstvenog kapitala kreditnih institucija može isključiti iz izračuna otvorene devizne pozicije kreditne institucije.

Članak 7.

(1) Otvorena devizna pozicija kreditne institucije u pojedinoj valuti može biti duga ili kratka. Kreditna institucija ima kratku deviznu poziciju u određenoj valuti (ili zlatu) kada je zbroj elemenata iz članka 3. ove Odluke u toj valuti (ili zlatu) negativan. Kreditna institucija ima dugu deviznu poziciju u određenoj valuti (ili zlatu) kada je zbroj elemenata iz članka 3. ove Odluke u toj valuti (ili zlatu) pozitivan.

(2) Otvorena pozicija u jednoj valuti izračunava se u toj valuti i preračunava u kune pomoću srednjeg tečaja Hrvatske narodne banke koji se primjenjuje na dan na koji se izvještaj odnosi.

(3) Kreditna institucija dužna je izračunavati otvorenu poziciju i u valutama koje nisu iskazane na tečajnoj listi Hrvatske narodne banke. Pri izračunu kreditna institucija otvorenu poziciju u navedenim valutama najprije preračunava u eure ili američke dolare koristeći se srednjim tečajevima referentnih tržišta te ih potom preračunava u kune prema srednjem tečaju Hrvatske narodne banke koji se primjenjuje na dan na koji se izvještaj odnosi.

(4) Za potrebe izračuna otvorene devizne pozicije u pojedinoj stranoj valuti kreditna institucija može neto-pozicije u složenim valutama (engl. composite currencies) rastaviti na sastavne valute u skladu sa strukturom složene valute.

(5) Za potrebe izračuna otvorene devizne pozicije u skladu s ovom Odlukom kreditna je institucija dužna tretirati udjele u investicijskom fondu u skladu s člancima 559. i 560. Odluke o adekvatnosti jamstvenoga kapitala kreditnih institucija.

(6) Pozicije zauzete s namjerom zaštite stope adekvatnosti jamstvenoga kapitala kreditne institucije od negativnih učinaka promjene tečaja kao i sve pozicije koje predstavljaju odbitnu stavku pri izračunu jamstvenoga kapitala, kreditna institucija može izuzeti iz izračuna otvorene devizne pozicije kreditne institucije u pojedinoj stranoj valuti pod uvjetom da su strateške prirode i da kreditna institucija njima ne trguje te pod uvjetom da ih kreditna institucija dosljedno isključuje. Kreditna institucija može isključiti navedene pozicije samo uz prethodnu suglasnost Hrvatske narodne banke. Pri podnošenju zahtjeva za izdavanje prethodne suglasnosti kreditna institucija dužna je navesti razloge za isključivanje.

Članak 8.

(1) Ukupna kratka devizna pozicija kreditne institucije zbroj je svih kratkih deviznih pozicija kreditne institucije u pojedinim valutama. Ukupna duga devizna pozicija kreditne institucije zbroj je svih dugih deviznih pozicija kreditne institucije u pojedinim valutama. Ukupnu otvorenu deviznu poziciju čini veći od tih dvaju zbrojeva. Apsolutna otvorena pozicija u zlatu pribraja se ukupnoj otvorenoj deviznoj poziciji.

(2) Kreditna institucija je dužna krajem svakoga dana uskladiti svoju ukupnu otvorenu deviznu poziciju tako da ukupna otvorena devizna pozicija (uvećana za poziciju u zlatu) ne prelazi iznos koji čini 30% njezina jamstvenoga kapitala.

Članak 9.

(1) Kreditna institucija dužna je Hrvatskoj narodnoj banci dostavljati dnevna izvješća o ukupnoj deviznoj poziciji iz članka 8. ove Odluke. Način popunjavanja izvješća propisan je u Uputi koja je sastavni dio ove Odluke.

(2) Izvješća iz stavka 1. ovoga članka kreditna institucija je dužna dostaviti sljedećega radnog dana za prethodni radni dan.

(3) Za neradne dane kreditna institucija dužna je dostaviti izvješća iz stavka 1. ovoga članka u roku od dva radna dana nakon isteka neradnog dana na koji se izvješće odnosi.

(4) Kreditna institucija dužna je najmanje tri godine čuvati podatke na osnovi kojih je sastavila izvješća iz stavka 1. ovoga članka.

Članak 10.

(1) Danom stupanja na snagu ove Odluke prestaje važiti Odluka o ograničavanju izloženosti banaka valutnom riziku s Uputom za provedbu odluke (»Narodne novine« br. 17/2003., 39/2006., 130/2006. i 25/2009.).

(2) Ova Odluka objavljuje se u »Narodnim novinama«, a stupa na snagu 31. ožujka 2010.

O.br. 149-020/03-10/ŽR

Zagreb, 22. ožujka 2010.

Guverner
Hrvatske narodne banke
dr. sc. Željko Rohatinski, v. r.

UPUTA
za provedbu Odluke o ograničavanju izloženosti kreditnih institucija valutnom riziku

Članak 1.

Stavke za koje je kreditna institucija provela umanjenje u skladu s Međunarodnim računovodstvenim standardima uključuju se u deviznu poziciju u nadoknadivom iznosu.

Članak 2.

(1) Kreditna institucija dužna je dostavljati Izvješće o izloženosti valutnom riziku po pojedinim valutama (obrazac VR-1) i Izvješće o ukupnoj izloženosti valutnom riziku (obrazac VR-2).

(2) Obrasce VR-1 i VR-2 za neradne dane kreditna institucija dužna je dostaviti u roku od dva radna dana nakon isteka neradnog dana za koji se dostavlja izvješće (npr. ako u tjednu nema blagdana, podaci za subotu, nedjelju i ponedjeljak dostavljaju se u utorak).

(3) Kreditna institucija za svaku valutu popunjava stupce za:

1) promptnu (engl. spot) poziciju (stupci 2. i 3. obrasca VR-1),

2) terminsku (engl. forward) poziciju i neopozive garancije/jamstva i slične instrumente (stupci 4. i 5. obrasca VR-1),

3) poziciju u opcijama (stupac 7. obrasca VR-1) i

4) dugu ili kratku deviznu poziciju (stupac 8. obrasca VR-1).

Članak 3.

(1) Iznos pozicije u opcijama, izračunat u skladu s člankom 6. ove Odluke, unosi se u stupac 7. obrasca VR-1.

(2) Za svaku valutu izračunava se zbroj promptne i terminske pozicije (koji se upisuje u stupac 6. obrasca VR-1). Dobiveni se iznos korigira za poziciju u opcijama, a korigirani iznos upisuje se u stupac 8. obrasca VR-1.

Članak 4.

(1) Ukupnu otvorenu deviznu poziciju kreditne institucije (bez pozicije u opcijama) koja se upisuje u stupac 3. obrasca VR-2 čini apsolutni iznos zbroja svih dugih ili zbroja svih kratkih pozicija (izračunatih u stupcima 1. i 2. obrasca VR-2) po svim valutama, ovisno o tome koji je od tih dvaju zbrojeva veći.

(2) Ukupna otvorena devizna pozicija kreditne institucije (uključujući poziciju u opcijama) koju čini apsolutni iznos zbroja svih dugih ili zbroja svih kratkih pozicija (uključujući poziciju u opcijama) po svim valutama (navedenih u stupcima 4. i 5. obrasca VR-2), ovisno o tome koji je od tih dvaju zbrojeva veći, uvećava se za nominalni iznos pozicije u zlatu i upisuje se u stupac 7. obrasca VR-2.

|  |  |
| --- | --- |
| Hrvatska narodna banka | Naziv kreditne institucije: |
| Republika Hrvatska |  |
|  | OIB kreditne institucije: |
|  |  |
|  | Osoba za kontakt: |
|  |  |
| Obrazac VR-1 -Izvješće o izloženosti valutnom riziku po pojedinim valutama | Stanje na dan: |

*u tisućama kuna*

|  |  |  |  |  |  |  |  |
| --- | --- | --- | --- | --- | --- | --- | --- |
| Valuta | »Spot« pozicija | | »Forward« pozicija | | Otvorena devizna pozicija u pojedinoj valuti bez pozicije u opcijama | Pozicija opcije | Otvorena devizna pozicija u pojedinoj valuti korigirana za poziciju u opcijama |
|  | Imovina | Obveze | Duga pozicija | Kratka pozicija |
| (1) | (2) | (3) | (4) | (5) | (6) =2-3+4-5 | (7) | (8) = (6) + (7) |
|  |  |  |  |  |  |  |  |
|  |  |  |  |  |  |  |  |

*u tisućama kuna*

|  |  |  |
| --- | --- | --- |
| Valuta | Stavke utvrđene člankom 2. stavkom 3. ove Odluke | |
|  | Imovina | Obveze |
| (1) | (2) | (3) |
|  |  |  |

Naziv metode primijenjene pri izračunu pozicije u opcijama:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Hrvatska narodna banka | Naziv kreditne institucije: |
| Republika Hrvatska |  |
|  | OIB kreditne institucije: |
|  |  |
|  | Osoba za kontakt: |
|  |  |
| Obrazac VR-2 – Izvješće o ukupnoj izloženosti valutnom riziku | Stanje na dan: |

*u tisućama kuna*

|  |  |  |  |  |  |  |
| --- | --- | --- | --- | --- | --- | --- |
| Ukupna duga devizna pozicija (bez pozicije u opcijama) | Ukupna kratka devizna pozicija (bez pozicije u opcijama) | Ukupna devizna pozicija (bez pozicije u opcijama) | Ukupna duga devizna pozicija (uključujući poziciju u opcijama) | Ukupna kratka devizna pozicija (uključujući poziciju u opcijama) | Pozicija u zlatu | Ukupna devizna pozicija |
| (1) | (2) | (3) | (4) | (5) | (6) | (7) |
|  |  |  |  |  |  |  |

|  |  |
| --- | --- |
| Jamstveni kapital u tisućama kuna (8) |  |
| Postotak izloženosti devizne pozicije (bez pozicije u opcijama) u odnosu prema jamstvenom kapitalu  ((3) / (8)) \* 100 |  |
| Postotak izloženosti devizne pozicije (uključujući i poziciju u opcijama) u odnosu prema jamstvenom kapitalu  ((7) / (8)) \* 100 |  |

Odluka, NN 38/2010-999